Ríkisútgjöld hækka um tæpa fimmtán milljarða króna samkvæmt nýju frumvarpi til fjáraukalaga. Stærstur hluti upphæðarinnar fer í vinnumarkaðsmál. Formaður Samtaka fyrirtækja í velferðarþjónustu fagnar eins milljarðs hækkun daggjalda en segir það ekki leysa allan vanda.
Hátt í tíu milljarðar króna verða settir í vinnumarkaðsmál samkvæmt fjáraukalagafrumvarpi sem lagt var fram á vef Alþingis í gær. Einn milljarður fer í tímabundna hækkun daggjalda hjá hjúkrunarheimilum.
Útgjöld ríkissjóðs í ár aukast um rúman fjórtán og hálfan milljarð króna og hallarekstur um átta milljarða samkvæmt frumvarpi til fjáraukalaga sem var birt á vef Alþingis í gær. Frumvarpið tengist að mestu efnahagsaðgerðum sem ríkisstjórnin kynnti undir lok síðasta mánaðar. Tæpir fjórtán milljarðar eru til komnir vegna aðgerða til að bregðast við efnahagsvanda vegna COVID. Mest fer í ráðningarstyrki til fyrirtækja sem eiga að gera þeim kleift að ráða starfsfólk í skertu starfshlutfalli í fullt starf. Til þess eru ætlaðir 4,4 milljarðar króna. Litlu lægri fjárhæð, 4,3 milljarðar, fer í verkefnið Hefjum störf sem á að skapa 7.000 tímabundin störf fyrir langtímaatvinnulausa og námsmenn.
Í fjáraukalagafrumvarpinu er lagt til að fjárheimildir vegna barnabóta verði hækkaðar um 1.620 milljónir króna. Daggjöld hjúkrunarheimila hækka um einn milljarð til að koma til móts við vanda þeirra.
Mér líst bara mjög vel á það. Allir nýir peningar eru vel þegnir inn í þetta frekar fjársvelta kerfi, þannig að ég get ekki annað en verið ánægður með þetta.
Segir Gísli Páll Pálsson, formaður Samtaka fyrirtækja í velferðarþjónustu. En leysir þetta þann vanda hjúkrunarheimila sem rætt hefur verið um.
Nei, það gerir það ekki að fullu leyti sýnist mér. Það var talað um að það vantaði um það bil þrjá milljarða á ári, þannig að þetta er einn þriðji af því, en þetta er góð byrjun.
Hækkun daggjalda er tímabundin og gengur til baka á næsta ári. Einnig er hækkunin skilyrt því að núverandi samningur verði framlengdur um tvo mánuði. Viðræður um nýjan samning eru ekki hafnar. Gísli Páll segir að einnig vanti skýr svör um hvernig brugðist verði við auknum launakostnaði vegna styttingar vinnuvikunnar. Hann segir það óþægilegt rúmum sólarhring áður en borgað verður út á þeim grundvelli.
Ríkisútgjöld hækka um tæpa fimmtán milljarða króna samkvæmt nýju frumvarpi til fjáraukalaga. Stærstur hluti upphæðarinnar fer í vinnumarkaðsmál. Formaður Samtaka fyrirtækja í velferðarþjónustu fagnar eins milljarðs hækkun daggjalda en segir það ekki leysa allan vanda.